Motoriste gaan nóg meer opdokArgieffoto. Twee groot faktore dra daartoe by dat brandstofpryse in Oktober weer gaan styg. Die AA het gereageer op die einde-van-die-maand-prysdata wat deur die Sentrale Energiefonds (SEF) uitgereik is en gesê sterker internasionale oliepryse en ŉ swakker rand dra tot die verhoging by. “In die eerste gedeelte van September het die rand redelik teen die Amerikaanse dollar gepresteer, maar dié neiging is sedert 12 September omgekeer. Die swakker geldeenheid het die vroeëre winste negatief beïnvloed,” lui die verklaring. “Intussen het internasionale brandstofpryse aanhou styg gedurende September. As gevolg hiervan behoort petrol met 30c per liter te styg, terwyl diesel 41c meer sal kos. Die prys van paraffien sal na verwagting met 37c styg.” Die AA het gesê die maand se syfers wys net hoe kwesbaar Suid-Afrikaanse brandstofverbruikers is met betrekking tot hoër brandstofpryse en depresiasie van die rand. “Met die VSA se oog op rentekoersverhogings en florerende wêreldwye oliemarkte is dit ons siening dat verdere brandstofstygings voor die einde van die jaar onvermydelik gaan wees.” Die prys van petrol het op 5 September met 67c per liter gestyg, diesel met 44c en paraffien se prys het met 49c per liter gestyg.